CPALL ระยะยาวโตมีเสถียรภาพ เป้า 54 บ.อัพไซด์จำกัดจากแรงเก็งกำไรขาย MAKRO
โบรกฯมอง CPALL มีศักยภาพเติบโตอย่างมีเสถียรภาพในระยะยาว อย่างไรก็ตาม ราคาหุ้นปรับขึ้นมาต่อเนื่องเพื่อเก็งกำไรการขายหุ้น MAKRO และผลประกอบการที่ฟื้นตัว ทำให้มีอัพไซด์จำกัดเมื่อเทียบกับราคาเป้าหมายใหม่ที่ 54 บาท
15 ก.ย. 2558

บล.เมย์แบงก์ กิมเอ็ง (ประเทศไทย) ระบุในบทวิเคราะห์ (15 ก.ย.) ว่า ได้ปรับประมาณการกำไรปี 2558-2559 ของบริษัท ซีพี ออลล์ จำกัด (มหาชน) หรือ CPALL ขึ้น 4% และ 7% ตามลำดับ สะท้อนถึงต้นทุนและค่าใช้จ่ายที่ต่ำกว่าคาด ผลประกอบการมีแนวโน้มฟื้นตัวจากการที่การเติบโตของยอดขายสาขาเดิม (SSSG) เริ่มฟื้นตัว การเปิดสาขาอย่างต่อเนื่อง และค่าใช้จ่ายทางการเงินลดลง คาดอัตราส่วนหนี้สินสุทธิต่อทุนปรับตัวลดลงหลังจากการเริ่มทยอยคืนหุ้นกู้ตั้งแต่ปี 2559 เป็นต้นไป
ส่วนการขายหุ้นบริษัท สยามแม็คโคร จำกัด (มหาชน) หรือ MAKRO ยังต้องรอเวลาที่เหมาะสม ฝ่ายวิจัยเห็นว่า CPALL มีศักยภาพเติบโตอย่างมีเสถียรภาพในระยะยาว อย่างไรก็ตาม ราคาหุ้นปรับขึ้นมาต่อเนื่องเพื่อเก็งกำไรการขายหุ้น MAKRO และผลประกอบการที่ฟื้นตัว ทำให้ราคาหุ้นมีอัพไซด์จำกัดเมื่อเทียบกับราคาเป้าหมายใหม่ที่ 54 บาท (จากเดิม 48 บาท)